*4. számú előterjesztés*

adatvédelmi felelős biztosítására irányuló szolgáltatási szerződés megkötéséről

|  |
| --- |
| **Előterjesztő:** dr. Bozsolik Róbert polgármester**Készítette**: dr. Firle Anna aljegyző  **Törvényességi ellenőrzést végezte:** Kondriczné dr. Varga Erzsébet jegyző |

***Tisztelt Képviselő-testület!***

A természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló 2016/679 számú általános adatvédelmi rendelet (General Data Protection Regulation, a továbbiakban: GDPR) fő célja az Európai Unión belüli szabad adatáramlás és az egységes szintű adatvédelem biztosítása.

A GDPR teljes egészében kötelező és közvetlenül alkalmazandó valamennyi tagállamban, minden olyan szervezetre és vállalkozásra vonatkozik, amely európai állampolgárhoz kapcsolódó személyes adatot kezel, tárol, feldolgoz, felhasznál, továbbít.

A GDPR alkalmazásának időpontjától az érintett szervezeteknek meg kell felelniük a rendeletben foglaltaknak, amely különböző szabályzatok elkészítését, azok igazolt betartását, eljárásrendek kialakítását, megfelelőségi audit- és adatvédelmi hatásvizsgálat lefolytatását, adatvagyonleltár elkészítését, adatvédelmi tisztviselő biztosítását jelenti.

A GDPR 37. Cikk (1) bekezdésének megfelelően **függetlenített adatvédelmi tisztviselőt** (Data Protection Officer, rövidítve: **DPO**) is biztosítani kell:

 *„(1) Az adatkezelő és az adatfeldolgozó* ***adatvédelmi tisztviselőt jelöl ki******minden olyan esetben****, amikor:*

*a) az* ***adatkezelést közhatalmi szervek vagy egyéb, közfeladatot ellátó szervek végzik****, kivéve az igazságszolgáltatási feladatkörükben eljáró bíróságokat;…”*

Az idézett rendelkezésből kitűnik, hogy **adatvédelmi tisztviselő kijelölése** **kötelező az önkormányzatnál** és intézményeinél.

A GDPR 37. Cikk (3) bekezdése szerint: *„Ha az adatkezelő vagy az adatfeldolgozó közhatalmi szerv vagy egyéb,* ***közfeladatot ellátó szerv, közös adatvédelmi tisztviselő*** *jelölhető ki több ilyen szerv számára, az adott szervek szervezeti felépítésének és méretének figyelembevételével.”*

A GDPR 37. Cikk (5) bekezdése meghatározza az adatvédelmi tisztviselővel szemben elvárt követelményeket: *„Az adatvédelmi tisztviselőt* ***szakmai rátermettség*** *és különösen az adatvédelmi jog és gyakorlat szakértői szintű ismerete, valamint a* ***39. cikkben említett feladatok ellátására való alkalmasság*** *alapján kell kijelölni.”*

*Az adatvédelmi tisztviselő (GDPR 39. cikk (1) bekezdés szerinti)* ***főbb feladatai:***

 *„a) tájékoztat és szakmai tanácsot ad az adatkezelő vagy az adatfeldolgozó, továbbá az adatkezelést végző alkalmazottak részére az e rendelet, valamint az egyéb uniós vagy tagállami adatvédelmi rendelkezések szerinti kötelezettségeikkel kapcsolatban;*

*b) ellenőrzi az e rendeletnek, valamint az egyéb uniós vagy tagállami adatvédelmi rendelkezéseknek, továbbá az adatkezelő vagy az adatfeldolgozó személyes adatok védelmével kapcsolatos belső szabályainak való megfelelést, ideértve a feladatkörök kijelölését, az adatkezelési műveletekben vevő személyzet tudatosság-növelését és képzését, valamint a kapcsolódó auditokat is;*

*c) kérésre szakmai tanácsot ad az adatvédelmi hatásvizsgálatra vonatkozóan, valamint nyomon követi a hatásvizsgálat 35. cikk szerinti elvégzését;*

*d) együttműködik a felügyeleti hatósággal; és*

*e) az adatkezeléssel összefüggő ügyekben – ideértve a 36. cikkben említett előzetes konzultációt is – kapcsolattartó pontként szolgál a felügyeleti hatóság felé, valamint adott esetben bármely egyéb kérdésben konzultációt folytat vele.”*

Az adatvédelmi hatóságokat a GDPR erőteljes eszközökkel ruházta fel a szabálytalan adatkezelések terén, súlyos jogsértések tapasztalása esetén akár 20 millió EUR összegű adatvédelmi bírságot szabhatnak ki az eljáró hatóságok.

Sem a hivatalban, sem az intézményeknél nem rendelkezünk olyan megfelelő képzettséggel és gyakorlattal rendelkező szakemberekkel, akik segítségével a függetlenített adatvédelmi tisztviselő (DPO) feladatait el tudnánk végezni. A GDPR 37. Cikk (6) bekezdése alapján: *„Az* ***adatvédelmi tisztviselő*** *az adatkezelő vagy az adatfeldolgozó alkalmazottja lehet, vagy* ***szolgáltatási szerződés keretében láthatja el a feladatait****.”*

A **Hanganov Korlátolt Felelősségű Társaság** (székhely: 2730 Albertirsa, BA-KO utca 6., adószám: 11691060-2-13) ismételten vállalná **2 éves időtartamra - 2021. január 1. napjától 2022. december 31. napjáig -** az önkormányzatnál a DPO feladatainak ellátását az alábbi ajánlat szerint:

|  |  |
| --- | --- |
| Szerv | DPO - Adatvédelmi tisztviselő (havi szolgáltatási díj) |
| Nettó | Bruttó |
| Bátaszék Város Önkormányzat | 25.000 Ft | 31.750 Ft |

(Az ajánlattevővel egyébként is szerződéses kapcsolatban álltunk 2020. december 31-ig, az információbiztonsággal összefüggő feladatok ellátása kapcsán.)

Az adatvédelmi felelős biztosítása az önkormányzatnál **éves szinten** **bruttó 381.000,- Ft** összeget igényel.

A fentiekre tekintettel kérem, az alábbi határozati javaslat elfogadását:

**H a t á r o z a t i j a v a s l a t :**

**adatvédelmi felelős biztosítására irányuló szolgáltatási szerződés megkötésére**

Bátaszék Város Önkormányzata Képviselő-testületének - a Kormány által a 478/2020. (XI. 3.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere

1. az adatvédelmi felelős biztosításához szükséges, 2021. január 1. napjától 2022. december 31. napjáig hatályos – az előterjesztés mellékletét képező - szolgáltatási szerződést jóváhagyja;
2. a szolgáltatási díj kifizetését 381.000,- Ft/év összegben az önkormányzat mindenkori költségvetése terhére biztosítja.

*Határidő:* 2021. január 31.

*Felelős:* dr. Bozsolik Róbert polgármester

 (a szerződés aláírásáért)

*Határozatról értesül:* Hanganov Kft.

Bátaszéki KÖH Pénzügyi Iroda

 Irattár